
Ekstern sensur – endring i sensurordningen for bachelorstudiet i sykepleie

Bakgrunn

I forbindelse med innføring av kvalitetsreformen, ble kravene til ekstern sensur endret, og det ble ikke lenger stilt krav om ekstern sensors medvirkning i karakterfastsettingen ved alle eksamener. I Lov om universiteter og høgskoler av 1.4.2005, § 3-9, 1.ledd, fremgår det at:

”universiteter og høgskoler skal sørge for at studentenes kunnskaper og ferdigheter blir prøvet og vurdert på en upartisk og faglig betryggende måte.  Vurderingen skal også sikre det faglige nivået ved vedkommende studium. Det skal være ekstern evaluering av vurderingen eller vurderingsordningen.”
Kravet om to sensorer hvorav minst en ekstern skulle nå gjelde kun for høyere grads eksamen samt ved klagesensur.

I høgskolens forskrift om eksamen § 11-3 fremgår det at: 

”ved hvert studieprogram ved skriftlig eksamen skal benyttes ekstern sensor i tillegg til intern i minimum ett emne per årstrinn. Ekstern sensor i tillegg til intern skal benyttes i eksamener som omfatter minimum 1/5 av studieprogrammet. I tillegg til å sensurere besvarelsene skal ekstern sensor før eksamen godkjenne eksamensoppgavene i emnet. For større eksamener på 30 studiepoeng eller mer og med mer enn 30 studenter som går opp, kan ekstern sensor alternativt benyttes til samsensur av et begrenset antall uttrekte besvarelser, sammen med intern sensor. Ekstern sensor i tillegg til intern skal også benyttes ved masteroppgaver og ved klagesensur”
Ordningen har på bakgrunn av dette vært at mappeeksamen for de tre studieårene ved bachelorgradstudiet har vært sensurert av både intern og ekstern sensor, men på en slik måte at ekstern sensor kun har samsensurert med de interne på ca 10 % av besvarelsene for hvert kull. I tillegg har ekstern sensor hatt oppgavetekstene til uttalelse før eksamen, samt deltatt i evaluering av vurderingsordningen.

Aktuell problemstilling
I følge brev fra Kunnskapsdepartementet datert 10.juli 2007, er en slik praksis ikke i tråd med intensjonen i loven om hensynet til kvalitetssikring, rettssikkerhet og likebehandling for alle studentene. Elementer i ordningen med ekstern deltagelse i vurdering kan i følge departementet være ekstern deltagelse ved oppgaveutforming og fastsettelse av vurderingskriterier, ekstern stikkprøvekontroll av hvordan vurderingene er foretatt av intern sensor, ekstern sensur av bestemte deler av vurderingene som regnes inn i endelig karakter for den enkelte kandidat eller ekstern sensur av større skriftlige arbeider som prosjekter og porteføljer (det samme som mapper hos oss). Departementet understreker at det avgjørende er at alle studenter på en eksamen eller et emne blir gjort til gjenstand for ekstern sensur i samme omfang, og at verdien av ekstern sensur skal komme alle studentene til gode. Vi har derfor ikke anledning til å ta et utvalg av studentene som så blir gjenstand for ekstern sensur ved karakterfastsetting. 

I den grad det skal gjennomføres ekstern sensur, skal altså denne gjelde alle studentene ved en eksamen. 

Når skal ekstern sensur benyttes?
Høgskolens forskrift krever ekstern sensur ved minimum ett emne pr årstrinn på hvert program. De eksamener som gjennomføres ved programmet er i dag følgende:

Vi har i dag ekstern sensur ved mappeeksamen i alle tre studieår der ekstern sensor deltar i karakterfastsetting for 10 % av besvarelsene, samt for alle kandidater ved avsluttende eksamen/bacheloroppgaven.

At ekstern sensur skal omfatte alle kandidatene ved en eksamen vil bety en betydelig økning i utgiftene til sensur. Det er vanskelig å se for seg at det skal være mulig å gjennomføre ekstern sensur ved alle de eksamener som i dag har dette, når eksterne sensorer ikke lenger skal lese 20 - 40 besvarelser, men 200 pr eksamen, uten at dette må ses i sammenheng med de økonomiske rammene vi i dag har og ønsket om også å prioritere andre pedagogiske oppgaver. 

For å etterkomme kravet i eksamensforskriften om ekstern sensur ved minimum ett emne pr årstrinn foreslås det at det opprettholdes ekstern sensur ved karakterfastsettelsen ved mappeeksamen i 1. og 2. studieår samt ved bacheloroppgaven i 3.studieår.

En eller to sensorer?
Lærerne har i forbindelse med siste studieårs sensurarbeid gitt uttrykk for at de finner det lite tilfredsstillende å være alene om sensur og karakterfastsetting ved så vidt store oppgaver som ved mappeeksamen, der det heller ikke finnes en felles sensorveiledning eller fasit ut over læringsmål og de kriterier studentene har forholdt seg til ved utforming av studiekravene/-oppgavene. Det er derfor uttrykt ønske om bruk av 2 interne sensorer der det ikke er ekstern sensor involvert i karakterfastsettingen.

Høgskolen i Akershus har i sine utfyllende retningslinjer blant annet fastsatt regler for når det skal benyttes 2 sensorer. Dette gjelder blant annet ved muntlige, praktiske, ikke etterprøvbare eksamener og når faglærer/sensor er i tvil om karakterfastsettingen. Det anbefales videre bruk av 2 sensorer når faglærer sensurerer et emne for første gang, ved igangsetting av nye fag eller emner, i tilfeller der anonymitetsprinsippet ikke kan ivaretas og ved vurdering til ikke bestått.

Det er flere forhold som taler for at det bør være 2 sensorer involvert ved sensur av mappeeksamen. Eksamensoppgavens karakter er av en slik art at det ikke er mulig å utarbeide en klar sensorveiledning. Det er også vanskelig å sammenligne studentenes besvarelser innbyrdes fordi besvarelsene er preget av studentenes individuelle valg mht den problemstilling den enkelte bygger sin besvarelse på. I tillegg har vi denne gangen det forhold at mappeeksamensordningen er endret slik at vi for 1. og 2. studieår får en ny type eksamensbesvarelse som det er første gang faglærerne sensurerer. Hvis en for 1. og 2. årstrinn gjennomfører ekstern sensur av alle besvarelser vil ønsket om 2 sensorer her være ivaretatt.

3.års mappeeksamen vil ikke være ny, men gjennomføres etter gammel ordning i år. Det vil her særlig være behov for å være to sensorer der det er tvil om karakterfastsettelsen og ved karakteren ikke bestått. Dette kan ivaretas gjennom å etablere sensorteam der to sensorer bistår hverandre ved behov. Dette bør imidlertid formaliseres og tas hensyn til ved tildeling av tidsressurs.

Forslag til gjennomføring av sensur studieåret 2007/2008 ved bachelorstudiet i sykepleie

Ut fra den vurderingsordning som i dag eksisterer i den teoretiske delen av studiet, og kravet i forskriften om ekstern sensur ved karakterfastsettingen i minimum ett emne pr årstrinn, anbefaler programansvarlig at det gjennomføres ekstern sensur ved mappeeksamen for 1. og 2.årstrinn og ved bacheloroppgaven for 3.årstrinn (skriftlig og muntlig del). 

Det forutsettes at alle besvarelser skal være gjenstand for ekstern sensur. 

Ved mappeeksamen for 3.årstrinn gjennomføres kun intern sensur av besvarelsene. Ekstern sensor deltar ved godkjenning av eksamensoppgaver og vurderingskriterier. De interne sensorene organiseres i sensorteam der de enkelte interne sensorer har gjensidig plikt til å bistå hverandre der intern sensor er i tvil om karakterfastsettingen og ved vurdering til ikke bestått. 

Eksamener i Naturvitenskapelige emner gjennomføres elektronisk og medikamentregning gjennomføres med en intern sensor som tidligere.

